Swaar strawwe vir vetplantboeweFoto: Rawpixel/Unsplash.com Die Springbok-landdroshof in die Noord-Kaap het vier Chinese burgers swaar strawwe opgelê vir oortredings van die Noord-Kaapse Natuurbewaringswet. Yu Shi, Zeng Zang, Li Wei en Junbo Liu is op 6 Mei vanjaar op die N7 naby Kamieskroon in hegtenis geneem, nadat hulle in besit van beskermde vetplante met ŉ geraamde waarde van R1,5 miljoen gevind is, het kapt. Olebogeng Tawana, Noord-Kaapse polisiewoordvoerder, gesê. Lede van die polisie se misdaadintelligensie-eenheid en die Springbok-veediefstal- en bedreigdespesie-eenheid was by die inhegtenisnemings betrokke. “Die vier het vroeër vandeesweek skuldig gepleit aan oortredings van die Noord-Kaapse Natuurbewaringswet. Al vier is gevonnis tot twee jaar tronkstraf, of ŉ boete van R150 000, asook nóg twee jaar tronkstraf wat vir vyf jaar opgeskort is,” het Tawana gesê. Die hof het die vier ook beveel om ŉ bykomende R100 000 aan ŉ natuurbewaringsorganisasie te skenk. Die Noord-Kaapse polisiebestuur het die betrokke polisielede, asook die Nasionale Vervolgingsgesag en Departement van Justisie bedank vir hulle bydrae om te verseker dat die vier skuldig bevind en gevonnis word.